3. การประกอบธุรกิจของแต่ละสายผลิตภัณฑ์

3.1 การประกอบธุรกิจ

บริษัท ยูเนี่ยน ปิโตรเคมีคอล จำกัด (มหาชน)
ได้ก่อตั้งขึ้นมาโดยมีวัตถุประสงค์ในการดำเนินธุรกิจนำเข้าและจัดจำหน่ายสินค้าในกลุ่มผลิตภัณฑ์เคมีประเภทสารทำละลาย
(Solvents) ซึ่งเป็นผลผลิตจากการนำผลิตภัณฑ์ปิโตรเลียม ได้แก่ ก๊าซธรรมชาติ (NGL), แนฟทา
(Naptha) รวมทั้ง คอนเดนเสท(Condensate)
มาใช้ในการผลิตปิโตรเคมีขั้นต้นในสายอโรเมติกส์ (Aromatic Unit) และในสายโอเลฟินส์
(Olefin Unit) โดย Solvents เป็นสารเคมีที่มีคุณสมบัติในการทำละลาย
เพื่อให้สารเคมีอื่นที่มีลักษณะเป็นของแข็งประเภทต่างๆสามารถรวมตัวกันได้
และเป็นส่วนประกอบสำคัญในการผลิตสินค้าในหลากหลายอุตสาหกรรม เช่น อุตสาหกรรมสี,
อุตสาหกรรมบรรจุภัณฑ์ และ อุตสาหกรรมการพิมพ์ เป็นต้น ซึ่งจากการที่ Solvents
เป็นส่วนประกอบที่จำเป็นของการผลิตในหลากหลายอุตสาหกรรม
ดังนั้นบริษัทสามารถหมุนเวียนขายสินค้าได้ตามฤดูกาลของสินค้าเหล่านั้น
ทำให้บริษัทสามารถขายสินค้าได้ตลอดปี

  3.1.1 กลุ่มผลิตภัณฑ์

บริษัทและบริษัทย่อยได้ดำเนินธุรกิจนำเข้าและจัดจำหน่ายสินค้าในกลุ่มผลิตภัณฑ์เคมีซึ่งประกอบด้วย 3
กลุ่มผลิตภัณฑ์หลักคือ Commodity Solvents, Specialty Chemical และ Specialty
Solvents

ในส่วนของกลุ่มผลิตภัณฑ์ Commodity Solvents จะดำเนินการโดยบริษัท
ซึ่งสามารถแบ่งออกได้เป็น 7 ประเภทใหญ่ๆ ตามคุณสมบัติในการทำละลาย
โดยแต่ประเภทจะประกอบด้วยผลิตภัณฑ์หลักๆของบริษัทและสามารถนำไปใช้ในอุตสาหกรรมต่างๆ
ดังนี้

1.  Alcohol ใช้เป็นส่วนประกอบหลักในอุตสาหกรรมสี, อุตสาหกรรมผลิตเคมี,
    อุตสาหกรรมบรรจุภัณฑ์,อุตสาหกรรมอื่นๆ และจำหน่ายให้ร้านค้าตัวแทนจำหน่าย

2.  Aliphatic ใช้เป็นส่วนประกอบหลักในอุตสาหกรรมสี, อุตสาหกรรมอื่นๆ
    และจำหน่ายให้ร้านค้าตัวแทนจำหน่าย

3.  Aromatic ใช้เป็นส่วนประกอบหลักในอุตสาหกรรมสี, อุตสาหกรรมผลิตเคมี,
    อุตสาหกรรมบรรจุภัณฑ์, อุตสาหกรรมอื่นๆ และจำหน่ายให้กับร้านค้าตัวแทนจำหน่าย

4.  Ester เป็นส่วนประกอบหลักในอุตสาหกรรมสี, อุตสาหกรรมบรรจุภัณฑ์, อุตสาหกรรมอื่นๆ
    และจำหน่ายให้ร้านค้าตัวแทนจำหน่าย

5.  Glycols ใช้เป็นส่วนประกอบหลักใน อุตสาหกรรมผลิตเคมี

6.  Ketone ใช้เป็นส่วนประกอบหลักในอุตสาหกรรมสี, อุตสาหกรรมผลิตเคมี และ
    อุตสาหกรรมบรรจุภัณฑ์

7.  Monomer เป็นส่วนประกอบหลักในอุตสาหกรรมอื่นๆ

สำหรับกลุ่มผลิตภัณฑ์ Specialty Chemical ซึ่งดำเนินการโดยบริษัท ยูเนี่ยน อินทราโก้ จำกัด
ผลิตภัณฑ์กลุ่มนี้เป็นสารเคมีชนิดพิเศษที่ทำหน้าที่สร้างคุณลักษณะพิเศษเฉพาะให้กับสินค้า
ส่วนกลุ่มผลิตภัณฑ์ Specialty Solvents จะดำเนินการโดย บริษัท ไลอ้อน เอเซีย (ไทยแลนด์)
จำกัด ผลิตภัณฑ์ในกลุ่มนี้จะเป็น Solvents ที่เป็นเป็นมิตรกับสิ่งแวดล้อม

  3.1.2 คลังสินค้า การตรวจสอบ และการควบคุมคุณภาพสินค้า

คลังสินค้าของบริษัทและบริษัทย่อยมีทั้งสิ้นรวม 3 แห่ง ดังต่อไปนี้

1) คลังสินค้าเช่าระหว่างบริษัท “ผู้เช่า” กับ บริษัท สยามเฆมี จำกัด (มหาชน) “ผู้ให้เช่า”
โดยคลังสินค้าดังกล่าวตั้งอยู่บนถนนสุขสวัสดิ์ อำเภอพระประแดง จังหวัดสมุทรปราการ ซึ่ง
บริษัทดำเนินการเช่าแท้งก์ขนาด 750,000 ลิตร จำนวนทั้งสิ้น 3 แท้งก์
ซึ่งสามารถเก็บสินค้าได้รวมทั้งสิ้น 2,250,000 ลิตร สัญญาเช่ามีระยะเวลาการเช่า 1 ปี
โดยต่ออายุสัญญาเช่าปีละครั้ง
บริษัทเช่าคลังสินค้าดังกล่าวไว้สำหรับเก็บสินค้าที่ถ่ายจากเรือบรรทุกหรือรถบรรทุกขนาดใหญ่
(Bulk) ไปเก็บไว้ที่แท้งก์ เพื่อรอถ่ายลงรถบรรทุกสินค้าหรือบรรจุลงในถังขนาด 200 ลิตร
จากการที่บริษัทได้ทำการเช่าคลังสินค้ากับบริษัท สยามเฆมี จำกัด (มหาชน) ตั้งแต่ปี 2524
ทำให้บริษัทมีความสัมพันธ์อันดีและได้ทำการเช่าติดต่อกันมาเป็นระยะเวลายาวนานกว่า 10ปี
นอกจากนั้นยังได้รับการรับรองมาตรฐานสินค้าจากสถาบันมาตรฐานผลิตภัณฑ์อุตสาหกรรม ISO 9002

2) คลังสินค้าของบริษัท ตั้งอยู่ที่ตำบลบางจาก อำเภอพระประแดง จังหวัดสมุทรปราการ เนื้อที่ดิน
4 ไร่ เป็นคลังสินค้าของบริษัทเพื่อใช้จัดเก็บสินค้าที่ได้รับการบรรจุลงในถัง 200
ลิตรเรียบร้อยแล้วก่อนที่จะจัดส่งไปให้ยังลูกค้าต่อไป

3)คลังสินค้าของบริษัท ยูเนี่ยน อินทราโก้ จำกัด ตั้งอยู่ที่ตำบลคลองบางปลากด
อำเภอพระสมุทรเจดีย์ จังหวัดสมุทรปราการ เนื้อที่ประมาณ 1 ไร่

นอกจากนี้เพื่อให้มั่นใจว่าสินค้าได้มาและจำหน่ายให้แก่ลูกค้ามีคุณภาพที่ดีเป็นไปตามข้อกำหนดที่ตกลงกับลูกค้า
บริษัทได้ว่าจ้างบริษัทตรวจสอบคุณภาพสินค้า (surveyor) จากภายนอก
เพื่อดำเนินการตรวจสอบคุณภาพของสินค้า
ตั้งแต่ขนถ่ายสินค้าจากผู้ผลิตจนถึงการขนถ่ายสินค้าเข้าแท้งก์เก็บสินค้า
ด้วยกระบวนการตรวจสอบและควบคุมคุณภาพดังกล่าวทำให้สินค้ามีปริมาณและคุณภาพเป็นไปตามที่กำหนด
นอกจากนี้ทางบริษัทมีการทำประกันภัยในตัวสินค้าที่เก็บไว้ในแท้งก์เพื่อคุ้มครองอุบัติเหตุที่อาจเกิดขึ้นได้ระหว่างปฏิบัติงาน

3.2 การตลาดและภาวะการแข่งขัน

  3.2.1 นโยบายการตลาดและกลยุทธ์การแข่งขัน

จากการที่บริษัทเป็นผู้จำหน่ายหลักในประเทศตลอดระยะเวลากว่า 25 ปี
บริษัทได้ทำการค้นคว้าและศึกษาข้อมูลทางการตลาดในแต่ละสายผลิตภัณฑ์อย่างละเอียดและต่อเนื่องโดยไม่หยุดยั้ง
เพื่อให้คำปรึกษาและตอบสนองความต้องการลูกค้าอย่างมีประสิทธิภาพสูงสุด
ยังผลก่อให้เกิดความสัมพันธ์ที่ดีกับลูกค้ามาอย่างยาวนานโดยตลอด
ดังนั้นกลยุทธ์ในการแข่งขันจึงเป็นลักษณะเน้นการสร้างความพอใจในการให้บริการแก่ลูกค้าในระยะยาว
(Long-Term Customer Satisfaction) โดยมีกลยุทธ์ทางการตลาด ดังนี้

  กลยุทธ์ด้านผลิตภัณฑ์

บริษัทจะเลือกซื้อผลิตภัณฑ์ Solvents ที่มีคุณลักษณะของผลิตภัณฑ์ (Product Feature)
ที่ผลิตมาจากผู้ผลิตที่มีชื่อเสียง
เนื่องจากบริษัทจะเน้นในการกำหนดการรักษาคุณภาพและมาตรฐานของสินค้า
นอกจากนั้นเพื่อควบคุมคุณภาพของสินค้า บริษัทจะจัดให้มีการตรวจสอบ
และควบคุมคุณภาพของผลิตภัณฑ์ให้เป็นไปตามข้อกำหนดของลูกค้า
โดยทั้งทางบริษัทและผู้ตรวจสอบภายนอก (surveyor)
จะมีการตรวจสอบสินค้าซึ่งจะเริ่มตั้งแต่สินค้าที่บรรทุกมาทางเรือหรือทางรถบรรทุกและขนถ่ายไปเก็บไว้ในแท้งก์ของคลังสินค้าจนถึงจัดส่งสินค้าถึงลูกค้า
ทำให้บริษัทสามารถรับประกันในคุณภาพของสินค้า รวมถึงความบริสุทธิ์ของสารเคมี
ได้สูงกว่าสินค้าของคู่แข่ง

นอกจากนั้นบริษัทยังมีแผนการที่จะกำหนดให้มีการศึกษาแนวโน้มของสภาวะตลาดของแต่ละสายผลิตภัณฑ์อย่างต่อเนื่อง
เพื่อค้นหาผลิตภัณฑ์ใหม่ ๆ ให้ตรงกับความต้องการของลูกค้าในแต่ละภาคอุตสาหกรรม
อีกทั้งบริษัทยังมีนโยบายที่จะมุ่งสร้างความสัมพันธ์ที่ดีกับลูกค้าในระยะยาวโดยบริษัทได้จัดให้เจ้าหน้าที่การตลาดดูแลลูกค้าอย่างต่อเนื่องและใกล้ชิด
ฝ่ายบริหารการตลาดและการขายจะทำงานร่วมกับลูกค้า
เพื่อที่บริษัทจะได้ให้บริการตรงตามความต้องการและสร้างพึงพอใจสูงสุดได้อย่างมีประสิทธิภาพแก่ลูกค้าแต่ละราย

กลยุทธ์ในการจัดจำหน่าย

นโยบายในการขายสินค้าสินค้าของบริษัทจะเน้นการขายตรงให้กับลูกค้าในกลุ่มอุตสากรรมเป็นหลัก
ซึ่งจะเป็นการขายในปริมาณมากต่อครั้ง และ จากการที่บริษัทมี Fleet
รถของตัวเองทำให้สะดวกในการกระจายสินค้าไปยังลูกค้า
และในการส่งสินค้าให้ตรงตามกำหนดเวลา
ซึ่งในอนาคตบริษัทมีนโยบายในการที่จะจัดจ้างรถขนส่งสินค้าขนาดใหญ่ (Bulk)
จากบริษัทภายนอกบางส่วนเพื่อเพิ่มความสามารถในการจัดส่งสินค้าให้มากขึ้น
เนื่องจากการขนส่งสินค้าโดยรถขนส่งสินค้าขนาดใหญ่ต้องอาศัยความเชี่ยวชาญและความชำนาญในการจัดส่งสินค้ามากกว่า
และยังเป็นการลดความเสี่ยงจากปัญหาต่างๆที่เกิดจากขนส่งสินค้า เช่น ความเสียหายจากอุบัติเหตุ
การบริหารบุคลากรด้านการขนส่ง เป็นต้น

กลยุทธ์ด้านราคา

สินค้าเคมีภัณฑ์ประเภทสารทำละลาย (Solvents) ซึ่งเป็นผลผลิตจากกระบวนการกลั่นน้ำมันดิบ
และการผลิตปิโตรเคมีขั้นต่างๆ ดังนั้นราคาจึงแปรผันตามราคาน้ำมันและราคาของปิโตรเคมี
และกลไกของตลาด สำหรับราคาของ Solvents
นั้นจะถูกกำหนดโดยภาวะของราคาน้ำมันและปิโตรเคมี และจากผู้ผลิตรายใหญ่เพียงไม่กี่ราย
อย่างไรก็ตามจากการที่บริษัทและบริษัทย่อยเป็นตัวแทนจำหน่าย Solvents จากผู้ผลิตรายใหญ่
ดังนั้นนโยบายด้านราคาขายสินค้าของบริษัทให้กับลูกค้าจึงค่อนข้างมีความยืดหยุ่น
เนื่องจากบริษัทมีนโยบายการกำหนดราคาขายให้กับลูกค้าที่เหมาะสม
โดยคำนึงถึงต้นทุนในการจัดหาหรือได้มา
ค่าใช้จ่ายในการบริหารระดับกำไรที่เหมาะสมรวมถึงปริมาณสินค้าที่ลูกค้าต้องการ

นอกจากนี้บริษัทยังมีนโยบายในการกำหนดอัตรากำไรขั้นต้นขั้นต่ำในการขายสินค้า
เพื่อให้เพียงพอสำหรับค่าใช้จ่ายในการบริหารและดำเนินงานและค่าใช้จ่ายอื่นๆ
โดยบริษัทจะตั้งราคาขายจากทุนและในส่วนของอัตรากำไรขั้นต้นของแต่ละชนิดสินค้า
บริษัทจะพิจารณาจากคุณสมบัติของสินค้าแต่ละชนิดและความสามารถในการแข่งขันของสินค้านั้นในตลาด
นอกจากนั้นบริษัทมีการแบ่งกลุ่มสินค้าแยกตามอัตรากำไรขั้นต้นของสินค้า
โดยจะแบ่งออกเป็นสินค้าที่มีระดับอัตรากำไรขั้นต้น มาก ปานกลางและน้อย
ทั้งนี้ก็เพื่อให้สามารถวางแผนการจำหน่ายในแต่ละกลุ่มสินค้าได้

  กลยุทธ์การให้เครดิต

บริษัทมีนโยบายด้านการให้เครดิตที่รัดกุม
โดยมีการตรวจสอบธุรกิจและการดำเนินงานของลูกค้าอย่างใกล้ชิด
ประกอบกับการดูประวัติการชำระเงินที่ผ่านมา
ก่อนที่จะทำการอนุมัติสินเชื่อให้แก่ลูกค้ารายใดรายหนึ่ง
ซึ่งโดยเฉลี่ยแล้วทางบริษัทจะให้ระยะเวลาเครดิตกับลูกค้าประมาณ 90 วัน
และบริษัทจะทำการพิจารณาการให้เครดิตแก่ลูกค้าดังกล่าวเป็นราย ๆ ไปเท่านั้น
จึงทำให้การดำเนินงานที่ผ่านมาบริษัทประสบปัญหาหนี้สูญน้อยมาก

3.2.2 ลักษณะลูกค้าและกลุ่มเป้าหมาย

ลูกค้าหลักของบริษัทจะเป็นลูกค้าที่อยู่ในกลุ่มอุตสาหกรรมที่แตกต่างกันไปซึ่งใช้สารทำละลายเป็นส่วนประกอบในการผลิตสินค้า
โดยอุตสาหกรรมหลักที่มีการใช้สารทำละลายประเภท Solvents เป็นองค์ประกอบหลักในการผลิต
ได้แก่อุตสาหรรมสี อุตสาหกรรมบรรจุภัณฑ์ อุตสากรรมผลิตเคมี เป็นต้น
ลูกค้าส่วนใหญ่จะเป็นลูกค้าที่มีความสัมพันธ์ทางธุรกิจกับบริษัทมายาวนานตั้งแต่เริ่มก่อตั้งบริษัท
ซึ่งตลอดเวลาที่ผ่านมาสินค้าที่บริษัทจำหน่ายให้กับลูกค้าเป็นสินค้าที่ได้มาตรฐานและตรงตามคำสั่งซื้อหรือความต้องการของลูกค้า
จึงทำให้ลูกค้ามีความไว้วางใจและเพิ่มปริมาณการสั่งซื้อให้กับบริษัทมาโดยตลอด ใน 3
ปีที่ผ่านมาบริษัทไม่มีการจำหน่ายสินค้าให้แก่ลูกค้ารายใดในสัดส่วนที่เกินกว่าร้อยละ 30
ของรายได้จากการขายของบริษัทในแต่ละปี
เนื่องจากบริษัทมีนโยบายที่จะไม่พึ่งพิงลูกค้ารายใดรายหนึ่งมากเกินไป
บริษัทสามารถแยกประเภทลูกค้าตามกลุ่มอุตสาหกรรมหลักๆ ได้ดังนี้

1. อุตสาหกรรมสี

ลูกค้าในกลุ่มอุตสาหกรรมสีเป็นลูกค้ากลุ่มที่ใช้ Solvents เป็นส่วนประกอบหลักในการผลิตสี
ซึ่งส่วนใหญ่จะเป็นการผลิตสีเพื่อใช้สำหรับเป็น สีทาอาคาร สียานยนต์ และสีอุตสาหกรรม

2. อุตสาหกรรมบรรจุภัณฑ์

ลูกค้าในกลุ่มอุตสาหกรรมบรรจุภัณฑ์ เป็นกลุ่มลูกค้าที่ใช้ Solvents
เป็นส่วนประกอบในการผลิตบรรจุภัณฑ์ต่างๆ เช่น ถุงพลาสติก กระสอบพลาสติก
หมึกพิมพ์สำหรับการพิมพ์ฉลากบรรจุภัณฑ์โดยผลิตภัณฑ์ของบริษัทมีหน้าที่ใช้เป็นตัวทำละลายในขั้นตอนการผลิต

3.  อุตสาหกรรมเคมี

  ลูกค้าในกลุ่มอุตสาหกรรมเคมี เป็นลูกค้าที่ใช้ Solvents
  เป็นส่วนประกอบในการผลิตเคมีเพื่อการเกษตร เช่น ยาฆ่าแมลง ยาฆ่าหญ้า เป็นต้น

4.  อุตสาหกรรมอื่นๆ

  ลูกค้าในกลุ่มอุตสาหกรรมอื่นๆที่ใช้สินค้าของบริษัทในขบวนการผลิตได้แก่
  อุตสาหกรรมพลาสติกอุตสาหกรรมกาว อุตสาหกรรมหมึกพิมพ์ อุตสาหกรรมฟอกหนัง เป็นต้น

5.  ร้านค้า ตัวแทนจำหน่าย ของบริษัท

  ลูกค้าประเภทที่สั่งซื้อสินค้าจากบริษัทได้แก่ ร้านค้าในรูปแบบตัวแทนจำหน่าย (Dealer) หรือ
  ยี่ปั๊ว/ซาปั๊วต่างๆ โดยส่วนใหญ่ร้านค้าประเภทนี้จะนำสินค้าของบริษัทไปแบ่งขาย
  เพื่อที่จะสามารถนำไปจำหน่ายให้ลูกค้ารายย่อย

นอกจากนั้นบริษัทมีนโยบายในการขยายฐานกลุ่มลูกค้าออกไปยังทั้งในอุตสาหกรรมเดิมและอุตสาหกรรมใหม่
ๆ ที่มีศักยภาพในการขยายตัวในอนาคต ซึ่งปัจจุบันอุตสาหกรรมใหม่ๆ
ที่อัตราการสั่งซื้อสินค้าที่ขยายตัวสูง ได้แก่ กลุ่มอุตสาหกรรมบรรจุภัณฑ์ และอุตสาหกรรมหมึกพิมพ์
เป็นต้น
อย่างไรก็ตามบริษัทไม่เน้นการจำหน่ายให้อุตสาหกรรมใดอุตสาหกรรมหนึ่งหรือลูกค้ารายใดรายหนึ่งอย่างเฉพาะเจาะจง
ทำให้บริษัทสามารถกระจายความเสี่ยงของรายได้ออกไปตามวัฏจักรของอุตสาหกรรมที่แตกต่างกันได้

3.2.3 การจำหน่ายและช่องทางจัดจำหน่าย

บริษัทมีฝ่ายบริหารการตลาดทำหน้าที่ในการวางแผนและ
จัดแบ่งฝ่ายขายออกเป็นทีมโดยมีวัตถุประสงค์เพื่อก่อประโยชน์และสร้างกำไรสูงสุดให้กับทั้งบริษัทและลูกค้า
นอกจากนั้นฝ่ายบริหารการตลาดและการขายได้มีการกำหนดแนวทางในการปฏิบัติหน้าที่โดยสังเขปดังนี้คือ

-   กำหนดการบริหารการตลาด ร่วมกันกับลูกค้าของบริษัท
    และกับผู้ผลิตโดยมีการประชุมกันอย่างต่อเนื่องเพื่อให้ทราบถึงปริมาณความต้องการล่วงหน้าของลูกค้า
    และทราบถึงปริมาณสินค้าและราคาตลาดล่วงหน้าในสินค้าเคมีภัณฑ์ชนิดต่างๆ ในส่วนของผู้ผลิต
    นอกจากนี้ยังเป็นการสร้างเครือข่ายทางธุรกิจและสายสัมพันธ์อันดีระหว่างกันอีกด้วย

-   จัดให้มีการศึกษารายละเอียดของสินค้าในแต่ละภาคอุตสาหกรรมที่เกี่ยวข้องอย่างต่อเนื่อง
    และนำเสนอสินค้าที่มีอยู่กับทั้งลูกค้ารายใหม่และรายเดิม

  3.2.4 ภาวะอุตสาหกรรมและการแข่งขัน

แนวโน้มอุตสาหกรรมเคมีภัณฑ์ในประเทศไทยจะขึ้นอยู่กับอุตสาหกรรมอื่นๆ ด้วย
เนื่องจากสินค้าเคมีภัณฑ์ประเภทสารทำละลาย (Solvents)
เป็นสินค้าที่ใช้เป็นวัตถุดิบส่วนหนึ่งสำหรับการผลิตในอุตสาหกรรมต่างๆ
ซึ่งส่วนใหญ่จะเกี่ยวเนื่องกับอุตสากรรมสี อุตสาหกรรมผลิตเคมีและ อุตสาหกรรมบรรจุภัณฑ์
ดังนั้นการเปลี่ยนแปลงในภาวะอุตสาหกรรมดังกล่าวในประเทศอาจจะส่งผลกระทบต่อสภาวะอุตสาหกรรมเคมีภัณฑ์

ภาวะอุตสาหกรรม

อุตสาหกรรมนำเข้าและจำหน่าย Solvents

จากการที่สินค้าประเภทสารทำละลาย (Solvents)
เป็นส่วนประกอบหลักในการผลิตของหลากหลายอุตสาหกรรม ดังนั้นการเติบโตของ Solvents
จะขึ้นอยู่กับการเติบโตของอุตสาหกรรมและภาวะเศรษฐกิจในประเทศ ในปี 2547 – ปี 2549
รายได้ของบริษัทและบริษัทย่อยส่วนใหญ่จะมาจากอุตสาหกรรมสี
นอกจากนั้นอุตสาหกรรมที่บริษัทและบริษัทย่อยคาดว่าจะมีศักยภาพในการเจริญเติบโตในอนาคตคืออุตสาหกรรมบรรจุภัณฑ์
ดังนั้นการเติบโตของรายได้ของบริษัทและบริษัทย่อยจะมีแนวโน้มเป็นไปตามการเติบโตของอุตสาหกรรมสีและอุตสาหกรรมบรรจุภัณฑ์ในประเทศ

อุตสาหกรรมสี

สารทำละลายประเภท Solvents
เป็นองค์ประกอบหลักในการผลิตสีโดยทำหน้าที่ละลายสีและส่วนประกอบอื่นๆให้เป็นเนื้อเดียวกัน
นอกจากนี้ยังเป็นตัวปรับความหนืดของสีให้เหมาะแก่การเก็บและจำหน่ายตามวัตถุประสงค์ของการใช้งาน
ซึ่งส่วนใหญ่ Solvents ที่บริษัทจำหน่ายจะเป็นตัวทำละลายเพื่อใช้ผลิตสีสำหรับทาอาคาร
รถยนต์และสีอุตสาหกรรม สำหรับอุตสาหกรรมสีในประเทศไทย
การเติบโตของอุตสาหกรรมสีขึ้นอยู่กับอุตสาหกรรมอื่นๆ ที่ใช้สีเป็นวัตถุดิบ

อุตสาหกรรมสีในประเทศไทยมีแนวโน้มในการขยายตัวได้ดี
ซึ่งจะเห็นได้จากมูลค่าการส่งออกสีของไทย โดยในปี 2548 มูลค่าการส่งออกสีของไทยมีจำนวน
1,932.5 ล้านบาท หรือขยายตัวร้อยละ 9.3 จากปี 2547 ทางด้านการนำเข้านั้น ในปี 2548
ไทยมีมูลค่าการนำเข้าสีจำนวน 7,938.5 ล้านบาท หรือคิดเป็นการเพิ่มขึ้นร้อยละ 9.7 จากปี
2547 สำหรับในปี 2549 มูลค่าการส่งออกสีของไทยมีมูลค่า 2,225.7 ล้านบาท
ซึ่งมีอัตราการขยายตัวเพิ่มขึ้นร้อยละ 15.5 เมื่อเปรียบเทียบกับปี2548
ในขณะเดียวกันมูลค่าการนำเข้าสีของไทยในปี 2549 มีมูลค่า 8,094.7 ล้านบาท เพิ่มขึ้นร้อยละ
2.0 เปรียบเทียบกับปี 2548

จากสภาพการส่งออก-นำเข้าสีของไทยในช่วงปี 2545 – 2549 จะเห็นได้ว่า
ประเทศไทยมีมูลค่าการนำเข้าสูงกว่ามูลค่าการส่งออกเฉลี่ยประมาณ 5,273.92 ล้านบาทต่อปี
ซึ่งสะท้อนให้เห็นว่าความต้องการใช้สีภายในประเทศยังคงอยู่

มูลค่าการนำเข้าและส่งออกสีทาและแวร์นิช* (Vanish)

[TABLE]

  ที่มา : กรมส่งเสริมการส่งออก

  * แวร์นิช คือ สารเคลือบเนื้อไม้

อย่างไรก็ตามการเติบโตของอุตสาหกรรมสีในประเทศไทยหลักๆจะมาจาก
อุตสาหกรรมอสังหาริมทรัพย์ และ อุตสาหกรรมยานยนต์ ดังนั้นการเปลี่ยนแปลงของ 2
อุตสาหกรรมดังกล่าวจะส่งผลกระทบต่ออุตสาหกรรมสี ซึ่งสภาวะทั้ง 2 อุตสาหกรรม
สามารถสรุปได้ดังนี้

อุตสาหกรรมอสังหาริมทรัพย์

ในปี 2546 – 2548 ที่ผ่านมา การเติบโตของภาคธุรกิจอสังหาริมทรัพย์เริ่มมีทิศทางชะลอตัว
ซึ่งจะเห็นได้ว่าอัตราการเติบโตของที่อยู่อาศัยที่ผ่านมามีแนวโน้มการขยายตัวลดลง โดยเฉพาะปี
2548 ที่อุตสาหกรรมอสังหาริมทรัพย์ ได้รับผลกระทบจากราคาน้ำมันและอัตราดอกเบี้ยที่ปรับตัวสูงขึ้น
และสภาวะเศรษฐกิจที่ชะลอตัวลง จะเห็นได้ว่าในปี 2548
ที่อยู่อาศัยที่สร้างเสร็จในเขตกทม.และปริมณฑลมีการขยายตัวแค่ร้อยละ 4.4
จากเดิมที่เคยมีการขยายตัวถึงร้อยละ 50.8 และ 23.1 ในปี 2546 และ 2547 ตามลำดับ
อย่างไรก็ตาม ทิศทางการขยายตัวดังกล่าว ในช่วงมกราคม-พฤศจิกายน ปี 2549
มีการปรับตัวดีขึ้นจากปีที่ผ่านมา ซึ่งมีการขยายตัวร้อยละ 11.2
เมื่อเปรียบเทียบกับระยะเวลาเดียวกัน (มกราคม –พฤศจิกายน) ของปี 2548
ซึ่งจะเห็นได้ว่าแนวโน้มของอุตสาหกรรมน่าจะค่อยๆปรับตัวดีขึ้นได้ในระยะต่อไป
ทั้งนี้เนื่องจากว่าอัตราดอกเบี้ยในประเทศอยู่ในทิศทางปรับตัวลดลง
ซึ่งจะทำให้กำลังซื้อของผู้บริโภคต่ออสังหาริมทรัพย์เริ่มกลับมามีทิศทางที่ดีขึ้นได้

ข้อมูลที่อยู่อาศัยที่สร้างเสร็จในเขตกทม.และปริมณฑล

[TABLE]

ที่มา : ศูนย์ข้อมูลอสังหาริมทรัพย์

อุตสาหกรรมยานยนต์

อุตสาหกรรมยานยนต์ไทยได้เจริญเติบโตอย่างต่อเนื่อง
และเป็นอุตสาหกรรมที่ประเทศไทยได้เปรียบทางการแข่งขัน ซึ่งในปี 2548
ประเทศไทยสามารถผลิตรถยนต์ได้เกิน 1 ล้านคันเป็นปีแรก
ซึ่งแสดงเห็นว่าประเทศไทยมีศักยภาพในการผลิตรถยนต์ นอกจากนี้
จากการร่วมมือทางเขตเศรษฐกิจเอเชีย-แปซิฟิก
ทำให้บรรยากาศในการลงทุนของภาคอุตสาหกรรมยานยนต์ในประเทศไทย ดีขึ้น และประเทศไทย
เป็นฐานการผลิตยานยนต์ของไทยในช่วงปี 2547 – ไตรมาสสองของปี 2549
มีแนวโน้มการขยายตัว ถึงแม้ว่าในปี 2548 การจะมีอัตราขยายตัวลดลงถึงร้อยละ 8.21
ทั้งนี้เนื่องจากผลกระทบจากสภาวะเศรษฐกิจที่ชะลอตัวลง ในปี 2549
อุตสาหกรรมยานยนต์ยังคงมีการขยายตัวลดลงต่อเนื่องจากปี 2548 โดยมีการขยายตัวลดลงร้อยละ
6.53 เมื่อเปรียบเทียบกับปี 2548

ข้อมูลการผลิตยานยนต์

  ---------------- ------------- ----------- ----------- ----------- ------------------ -------- --------
                   ปริมาณการผลิต                                       อัตราการเปลี่ยนแปลง            
                   (คัน)                                              (ร้อยละ)                     

                   2546          2547        2548        2549        2547               2548     2549

  รถยนต์            750,512       928,081     1,125,316   1,176,840   23.66              21.25    -4.58

  รถจักรยานยนต์      2,378,491     2,867,295   2,358,510   2,079,555   20.55              -17.74   -11.83

  รวม              3,129,003     3,795,376   3,483,826   3,256,395   21.29              -8.21    -6.53
  ---------------- ------------- ----------- ----------- ----------- ------------------ -------- --------

ที่มา : สถาบันยานยนต์

  อุตสาหกรรมบรรจุภัณฑ์

สำหรับอุตสาหกรรมบรรจุภัณฑ์ สารทำละลายประเภท Solvents
จะเป็นองค์ประกอบในการผลิตบรรจุภัณฑ์พลาสติก รวมถึงหมึกพิมพ์ต่างๆซึ่งใช้ในการทำฉลากสินค้า
หรือสิ่งพิมพ์ต่างๆ
สำหรับอุตสาหกรรมบรรจุภัณฑ์ในประเทศไทยส่วนใหญ่ผลิตขึ้นมาเพื่อใช้ในประเทศเป็นหลัก
แต่ก็มีบางส่วนที่สามารถส่งออกและสร้างรายได้ให้กับประเทศ
โดยเฉพาะบรรจุภัณฑ์พลาสติกนับเป็นอุตสาหกรรมที่มีการพัฒนามากที่สุดและมีอัตราการเจริญเติบโตโดยรวมสูงกว่าบรรจุภัณฑ์ประเภทอื่นและมีใช้มากเป็นอันดับสองรองจากบรรจุภัณฑ์กระดาษ

อุตสาหกรรมบรรจุภัณฑ์พลาสติกในประเทศไทยมีแนวโน้มในการขยายตัว โดยในช่วงปี 2545 -
2548 มูลค่าการส่งออกบรรจุภัณฑ์พลาสติกของไทยเฉลี่ยจำนวน 33,234.0 ล้านบาทต่อปี
หรือคิดเป็นอัตราการขยายตัวเฉลี่ยร้อยละ 23 ต่อปี
ส่วนมูลค่าการนำเข้าบรรจุภัณฑ์พลาสติกของไทยเฉลี่ยจำนวน 25,736.9 ล้านบาทต่อปี
หรือคิดเป็นอัตราการขยายตัวเฉลี่ยร้อยละ 11.1 ต่อปี สำหรับในปี 2549
ประเทศไทยมีมูลค่าการส่งออกจำนวน 42,622.3 ล้านบาท ลดลงร้อยละ 2.0
เมื่อเปรียบเทียบกับปี 2548 และมีมูลค่าการนำเข้าจำนวน 29,508.3 ล้านบาทต่อปี
หรือลดลงร้อยละ 1.2 เมื่อเปรียบเทียบกับปี 2548
จากตัวเลขดังกล่าวจะเห็นได้ว่าอุตสาหกรรมบรรจุภัณฑ์พลาสติกในประเทศไทย
เริ่มมีแนวโน้มชะลอตัว

ในส่วนของหมึกพิมพ์โดยภาพรวมแล้วยังคงมีการเติบโตไปเรื่อยๆ
ตามการเติบโตของอุตสาหกรรมบรรจุภัณฑ์แต่มีมูลค่าตลาดที่ไม่สูงเมื่อเปรียบเทียบกับอุตสาหกรรมบรรจุภัณฑ์
โดยในช่วงปี 2545 – 2548 มูลค่าการส่งออกหมึกพิมพ์ของไทยมีมูลค่าเฉลี่ย 286 ล้านบาทต่อปี
หรือขยายตัวเฉลี่ยร้อยละ 46 ต่อปี และสำหรับปี 2549 มีมูลค่าการส่งออกจำนวน 445.0 ล้านบาท
เพิ่มขึ้นร้อยละ 44.8 เมื่อเปรียบเทียบกับปี 2548
จะเห็นว่ามูลค่าการส่งออกหมึกพิมพ์มีการขยายตัวสูงต่อเนื่องจากปี 2548

มูลค่าการนำเข้าและส่งออกบรรจุภัณฑ์พลาสติก

[TABLE]

  * ประกอบด้วยแผ่นฟิล์ม ฟอยด์ แถบทำด้วยพลาสติก

  ** ประกอบด้วยแผ่นฟิล์ม ฟอยด์ แถบทำด้วยพลาสติก ถุงและกระสอบพลาสติก
  กล่องหีบที่ทำด้วยพลาสติก

  ที่มา : กรมส่งเสริมการส่งออก ณ วันที่ 21 สิงหาคม 2549

มูลค่าการส่งออกหมึกพิมพ์

[TABLE]

  ที่มา : กรมส่งเสริมการส่งออก ณ วันที่ 21 สิงหาคม 2549

  ภาวะการแข่งขันของอุตสาหกรรม Solvents

  ภาวะการแข่งขัน สามารถแบ่งออกเป็น 2 กลุ่มใหญ่ๆดังนี้คือ

  การแข่งขันจากผู้ผลิตและจำหน่ายภายในประเทศ

การดำเนินธุรกิจนำเข้าและจัดจำหน่ายสินค้าสินค้าเคมีภัณฑ์ประเภทสารทำละลาย (Solvents)
ในประเทศไทยนั้นธุรกิจดังกล่าวจะมีมูลค่าตลาดรวมประมาณ 15,000 ล้านบาทต่อปี (ที่มา :
ประมาณการจากบริษัท) ซึ่งพิจารณาจากยอดขายในปี 2547 ของบริษัทต่างๆ ที่อยู่ในอุตสาหกรรมนี้
ผู้ประกอบการในธุรกิจดังกล่าวมีจำนวนประมาณ 20 ราย (ที่มา : ประมาณการจากบริษัท)
แต่เมื่อพิจารณาจากยอดขาย จะพบว่าในธุรกิจนี้มีผู้ประกอบการรายใหญ่ประมาณ 5-6 ราย
ซึ่งมียอดขายรวมกันมากกว่า 7,000 ล้านบาท (ที่มา:
จากการเก็บรวบรวมข้อมูลตัวเลขจากงบการเงินของบริษัทที่อยู่ในอุตสาหกรรมจัดจำหน่ายเคมีภัณฑ์ในปี
2547) ซึ่งบริษัทก็เป็น 1 ใน 3 ของบริษัทที่มียอดจำหน่ายสูงสุด
อย่างไรก็ตามเมื่อเปรียบเทียบกับผู้ประกอบการรายใหญ่อื่นๆ ด้วยกันแล้ว
บริษัทจัดว่าเป็นบริษัทที่อยู่ในธุรกิจจำหน่ายเคมีภัณฑ์ที่มีประสบการณ์ยาวนานที่สุด
จึงได้รับความเชื่อถือจากลูกค้าเป็นจำนวนมาก
นอกจากนั้นข้อได้เปรียบในการแข่งขันของบริษัทกับผู้ประกอบการ รายอื่น คือ
ความสัมพันธ์อันยาวนานกับกลุ่มลูกค้า,การศึกษาความต้องการของตลาดและลูกค้าเฉพาะราย
ที่ทำมาอย่างต่อเนื่อง, การให้เครดิตการค้าแก่ลูกค้าที่ยาวนาน,
การมีสินค้าที่เพียงพอกับความต้องการของลูกค้า,การจัดซื้อที่มีประสิทธิภาพ ,คุณภาพสินค้า
และการบริการจัดส่งที่ตรงเวลา

การแข่งขันจากผู้ประกอบการจากต่างประเทศ

ในปัจจุบันการแข่งขันจากผู้ประกอบการจากต่างประเทศมีแนวโน้มที่จะลดลง
เนื่องจากผู้ประกอบการจากต่างประเทศจะลดบทบาทตัวเองในการจัดจำหน่ายสินค้าลง
โดยผู้ประกอบการจากต่างประเทศจะใช้นโยบายในการหาผู้ประกอบภายในประเทศเป็นตัวแทนในการกระจายสินค้าแทน
เพื่อที่จะลดความเสี่ยงและต้นทุนในการประกอบธุรกิจ
นอกจากนั้นผู้ประกอบการภายในประเทศได้มีการพัฒนาตัวเองขึ้นมาเรื่อยๆ
เพราะโครงสร้างในการประกอบธุรกิจนำเข้าและจัดจำหน่ายไม่ได้มีความซับซ้อนเหมือนกับธุรกิจผลิตสินค้า
เช่น โครงสร้างการจัดการ โครงสร้างทางการเงิน เป็นต้น
ทำให้ผู้ประกอบการภายในประเทศสามารถมีต้นทุนในการจัดการที่ต่ำกว่า
อีกทั้งยังสามารถเข้าใจสภาวะตลาดและกลุ่มลูกค้าและมีความชำนาญในประเทศได้ดีกว่าผู้ประกอบการจากต่างประเทศจากสาเหตุดังกล่าวทำให้ผู้ประกอบการจากต่างประเทศเริ่มหันมาใช้นโยบายในการหาตัวแทนจำหน่ายในลักษณะที่เป็น
Local Strategic Partner มากขึ้นเพื่อทำการกระจายสินค้า
ซึ่งทางบริษัทก็เป็นหนึ่งบริษัทที่มีศักยภาพและได้รับความไว้วางใจให้เป็น Local Strategic
Partner สำหรับการจำหน่ายสินค้า

3.3 การจัดหาผลิตภัณฑ์หรือบริการ

บริษัทได้เป็นตัวแทนจำหน่ายให้กับผู้ผลิตรายใหญ่ 3 ราย คือ 1)บริษัท เอ็กซอนโมบิล เคมี
(ประเทศไทย) จำกัด ซึ่งเป็นบริษัทของกลุ่ม เอ็กซอนโมบิลแห่งประเทศสหรัฐอเมริกา
บริษัทได้จำหน่ายสินค้าให้กับ บริษัท เอ็กซอนโมบิล เคมี (ประเทศไทย) จำกัด มาตั้งแต่ปี 2529
และได้รับการแต่งตั้งให้เป็น Branded Distributor ในปี 2548 2)บริษัท ไทย-เอ็มซี จำกัด
ซึ่งเป็นบริษัทของกลุ่ม มิตซูบิชิ คอร์ปอร์เรชั่น แห่งประเทศญี่ปุ่น
ซึ่งบริษัทได้รับการแต่งตั้งให้เป็นตัวแทนจำหน่ายมาตั้งแต่ปี 2528 และ 3)บริษัท ไออาร์พีซี จำกัด
(มหาชน) นอกจากนี้บริษัทยังมีการนำเข้าสินค้าโดยตรง
ซึ่งส่วนใหญ่มาจากประเทศผู้ผลิตในแถบเอเชีย เช่น ญี่ปุ่น และ เกาหลี
ซึ่งประเทศดังกล่าวมีการดำเนินงานในอุตสาหกรรมผลิตเคมีภัณฑ์มาเป็นระยะเวลายาวนาน
จากการที่สินค้าบางอย่างต้องนำเข้าจากต่างประเทศ
ซึ่งต้นทุนและปริมาณสินค้าที่นำเข้าจากต่างประเทศส่วนใหญ่จะถูกกำหนดจากปริมาณความต้องการใช้สินค้าในประเทศผู้ผลิต
(Local Demand) เป็นหลัก ดังนั้นถ้าความต้องการในประเทศผู้ผลิตสูง
ปริมาณสินค้าที่จะสามารถจัดหามาให้บริษัทอาจมีจำนวนไม่มากในราคาต้นทุนที่สูงขึ้น
จากปัจจัยดังกล่าวการจัดหาสินค้าชนิดต่างๆ
ทางฝ่ายการตลาดจะเป็นผู้วางแผนในการสั่งสินค้าในแต่ระยะช่วงเวลาให้มีปริมาณที่เหมาะสมเพื่อการจำหน่ายให้ลูกค้าและสำรองไว้เพื่อเป็นสินค้าคงคลัง
โดยบริษัทจะมีการติดตามแนวโน้มของสินค้าในตลาดโลกอยู่เป็นระยะ
เพื่อวิเคราะห์คาดการณ์ถึงความต้องการในต่างประเทศและปริมาณของสินค้าที่ผลิตออกมา
รวมถึงความต้องการภายในประเทศเพื่อให้เป็นพื้นฐานในการซื้อสินค้า ปริมาณการจัดซื้อ
ช่วงระยะเวลาและราคาที่สามารถทำผลกำไรสูงสุดให้กับบริษัท บริษัทยังมีร่วมประชุมกับ Supplier
รายใหญ่ๆในแต่ละประเทศ เพื่อดูแนวโน้มภาวะการตลาดของประเทศไทย
ปริมาณสินค้าที่จะส่งมายังประเทศไทยในแต่ละปีถัดไป และในฐานะที่บริษัทเป็น Branded
Distributor ให้กับ Supplier รายใหญ่ๆ ทำให้บริษัทได้รับการดูแล
และให้ความสำคัญเป็นอย่างมาก โดยมีการร่วมกันทำงานในลักษณะของ Strategic Partner
ซึ่งมีผลทำให้บริษัทมีอำนาจในการต่อรอง ทั้งในเรื่องของปริมาณและราคาสินค้า

สินค้าของบริษัทจะถูกจัดส่งมาทางเรือบรรทุกขนาดใหญ่หรือรถบรรทุกขนาดใหญ่
โดยสินค้าจะถูกถ่ายไปเก็บไว้ในแท้งก์ ซึ่งบริษัทได้เช่าจาก บริษัท สยามเฆมี จำกัด (มหาชน)
ก่อนที่จะส่งให้ลูกค้าทางรถบรรทุกสินค้าขนาดใหญ่ (Bulk) หรือบรรจุลงในถัง 200 ลิตร
เพื่อจำหน่ายให้กับลูกค้าต่อไป

ผลกระทบต่อสิ่งแวดล้อม

- ไม่มี -

งานที่ยังไม่ส่งมอบ

- ไม่มี -